Ο ΙΜΒΡΙΟΣ ΠΑΝΑΓΙΩΤΗΣ ΔΗΜΗΤΡΙΑΔΗΣ

Η ΖΩΗ ΚΑΙ Η ΔΡΑΣΗ ΤΟΥ

Αφορμή να ασχοληθώ με το φλογερό συμπατριώτη μας Παναγιώτη Δημητριάδη, υπήρξε η ενασχόλησή μου, πριν μερικά χρόνια, με την ηλεκτρονική ταξινόμηση του Αρχείου της Ιμβριακής Ένωσης. Επί 40 και πλέον χρόνια, από το 1927 μέχρι το θάνατό του, όπως φαίνεται μέσα από τα 275 σωζόμενα έγγραφα, από και προς το Δημητριάδη, δεσπόζει η προσωπικότητα του Πάνου, όπως ήταν γνωστός. Είναι οι πολυπληθέστερες επιστολές, που αφορούν ένα άτομο, αλλά και οι πιο ουσιώδεις. Μέσα από την αλληλογραφία αναδεικνύεται η αγάπη του για τη γενέτειρα Ίμβρο, ο πατριωτισμός του και οι πολλαπλοί αγώνες του για τη διάσωσή της. Ο αείμνηστος ανάλωσε όλη τη ζωή του για τα θέματα της πατρίδας μας. Για το λόγο αυτό οφείλω να ευχαριστήσω την Ένωσή μας, που μου παρείχε την ευκαιρία, να μελετήσω τη ζωή και τη δράση του υπέροχου αυτού Ιμβρίου, την οποία θα προσπαθήσω να εξιστορήσω, όσο πιο σύντομα μπορώ. Επίσης ευχαριστώ την Εταιρία Μελέτης, διότι έθεσε στη διάθεσή μου το αρχείο της, καθώς επίσης και την κ. Ζαχαρούλα Καραμούζη, ανεψιά του Δημητριάδη, για τις πληροφορίες και τη βοήθεια που μου παρείχε.

Ο Παναγιώτης Δημητριάδης του Δημητρίου και της Μαρίας, παιδί πολύτεκνης οικογένειας με 5 αγόρια και 2 κορίτσια, γεννήθηκε το 1880 στην Παναγία της Ίμβρου. Ήταν γνωστός με το παρωνύμιο Εικοσιδιός, όπως συνέβαινε με τους περισσότερους Ιμβρίους, να αποκαλούνται κυρίως με το παρατσούκλι τους. Είναι χαρακτηριστικό, ότι στα μαθητολόγια της Κεντρικής Σχολής του 1893 καταχωρείται και με τα δύο επώνυμα, όπως και πολλοί άλλοι συμμαθητές του.

Μετά την πενταετή βασική εκπαίδευση εξακολούθησε στην Κεντρική Σχολή με καθηγητές του το Θεμιστοκλή Ντάκο και Δ. Παπαθεοδοσιάδη. Συνέχισε στη Θεολογική Σχολή της Χάλκης, από όπου απεφοίτησε το 1907. Για να ολοκληρώσουμε τα των σπουδών του, αναφέρουμε ότι το 1911, στις αρχές του Φθινοπώρου μεταβαίνει στη Γενεύη και εγγράφεται στη Νομική Σχολή. Εδώ παραμένει και μετά το πέρας των σπουδών του, μέχρι το 1920, αγωνιζόμενος για τα προς το ζειν.

Το 1903 όταν ο Δημητριάδης συνέχιζε στο Δ΄ έτος σπουδών στη Χάλκη, εγγράφεται στο Α΄έτος ο Αριστοτέλης Σπύρου, μετέπειτα Οικουμενικός Πατριάρχης Αθηναγόρας. Από τότε αναπτύσσεται μια θερμή φιλία μεταξύ των δύο ανδρών, όπως αποδεικνύεται από τη μεταξύ τους αλληλογραφία, η οποία συνεχίζεται μέχρι το θάνατο του πρώτου. Αγαπητέ Αθηναγόρα, τον αποκαλεί πάντα με μεγάλη οικειότητα.

Ο ίδιος ο Πατριάρχης πολλές φορές επιβεβαιώνει, ότι πολλά οφείλει στον Π. Δημητριάδη. Διαβάζουμε σε μια επιστολή του Αμερικής τότε Αθηναγόρα, τον Αύγουστο του 1947 μεταξύ άλλων «…η σκέψις μου μεταφέρεται προς την υμετέραν αγαπητήν και περισπούδαστόν μοι εντιμότητα, την οποίαν τόσον συχνάκις ενθυμούμαι και δια την οποίαν δύναμαι να επαναλάβω, ότι το πλείστον απ’ ό,τι είμαι οφείλω εις υμάς.»

Συγκεκριμένα το 1919, ενώ ο διάκονος τότε Αθηναγόρας βρισκόταν στο Άγιο Όρος, ο Δημητριάδης έπεισε τον Μητροπολίτη Αθηνών Μελέτιο Μεταξάκη, να τον καλέσει στη Γραμματεία της Μητροπόλεως, όπου υπηρέτησε επί μια τετραετία ως αρχιγραμματέας της Ιεράς Συνόδου.

Οι δύο άνδρες συνεργάσθηκαν και στην Κέρκυρα. Ως Μητροπολίτης ο Αθηναγόρας και ως εκπρόσωπος του ΥΠΕΞ ο Δημητριάδης, ίδρυσαν τη Σχολή της Κέρκυρας το 1929, προς μόρφωση στελεχών για τις ανάγκες της χώρας και κυρίως για τον Βορειοηπειρωτικό Αγώνα, προς αντίδραση της παρομοίας λειτουργούσης Ιταλικής.

Καθοριστική ήταν τέλος η συμβολή του και στην εκλογή του Αθηναγόρα στον Οικουμενικό Θρόνο. Τον Νοέμβριο του 1945 απευθυνόμενος στον τότε πρωθυπουργό Π. Κανελλόπουλο, με τον οποίο συνδεόταν προσωπικώς, προτείνει για τη διαδοχή του Οικουμενικού Πατριάρχη τον Μητροπολίτη Θυατείρων Γερμανό και τον Αρχιεπίσκοπο Αμερικής Αθηναγόρα. Στις 17 Νοεμβρίου ο Πρόεδρος της Κυβερνήσεως τον ευχαριστεί για τις απόψεις του, τις οποίες διάβασε με πολύ ενδιαφέρον.

Παράλληλα το Φεβρουάριο του 1946 γράφει προς τον Αρχιεπίσκοπο Αμερικής: «Αγαπητέ Αθηναγόρα, … φρονώ ότι οι περιστάσεις επιβάλλουν επιτακτικώς, την εις τον Οικουμενικόν Θρόνον άνοδον Ιεράρχου συγκεντρούντος προσόντα ανώτερα των περιστάσεων, τα οποία συγκεντρώνουν οι διεκδικούντες τον θρόνον. Έθεσα υπ’ όψιν της αρμοδίας υπηρεσίας του Υπουργείου των Εξωτερικών την υποψηφιότητά σου, αναμένω δε τον εκ Λονδίνου επανακάμπτοντα φίλον μου Υπουργόν των Εξωτερικών ( και πρόεδρο της Κυβερνήσεως), διά να προβώ εις την απαιτουμένην εισήγησιν και παρ’ αυτώ …»..

. Τέλος τον Απρίλιο του 1969, πολύ συγκινημένος ο Π. Δημητριάδης, ευχαριστεί τον Παναγιώτατο για τα τιμητικά μετάλλια που του έστειλε με τον τότε διάκονο και σημερινό Πατριάρχη Βαρθολομαίο, τα οποία αποτελούν αναγνώριση των υπηρεσιών του προς το έθνος και την εκκλησία..

Ας γυρίσουμε όμως πάλι πίσω. Το 1907 τον βρίσκουμε στη Βέροια κοντά στο Μητροπολίτη Απόστολο Χριστοδούλου από την Ίμβρο. Εδώ ο Μητροπολίτης, εκτιμώντας το ήθος και την εντιμότητά του, τον διόρισε γραμματέα της Μητροπόλεως και το 1908 τον χειροτόνησε ιεροδιάκονο, δίδοντάς του το όνομα Πολύκαρπος. Με το σχήμα αυτό τον συναντούμε και την περίοδο που βρίσκεται στη Γενεύη, όπως προαναφέραμε, στη συνέχεια όμως τον Οκτώβριο του 1918 σε επιστολή του, απευθυνόμενος στον Βενιζέλο, υπογράφει πια ως Π. Δημητριάδης.

Ενόσω βρίσκεται στη Βέροια ενεργούσε και ως εκπρόσωπός του Μητροπολίτη σε διάφορα Κέντρα της Μακεδονίας. Ως γνωστό την περίοδο αυτή στη Βόρεια Ελλάδα βρίσκεται σε εξέλιξη ο Μακεδονικός Αγώνας, στον οποίο ο Πολύκαρπος πήρε ενεργό μέρος. Υπήρξε μέλος και αρχηγός των Κέντρων του Μακεδονικού Κομιτάτου από το 1907 μέχρι το 1911 στη Βέροια, Νάουσα, Γουμένισσα και Γευγελή με διάφορες ιδιότητες. Ως γραμματέας ή Διευθυντής Γραφείων ή Αντιπρόσωπος Μητροπόλεων, και ως καθηγητής. Με την τελευταία ιδιότητα τον συναντούμε από το 1908 μέχρι το 1910 στα αρχεία των Ελληνικών Εκπαιδευτηρίων Ναούσης. Στη Θεσσαλονίκη δρα ως σύνδεσμός του εκεί Γενικού Προξενείου της Ελλάδος με τα Κέντρα και Οργανώσεις του εσωτερικού, με την ιδιότητα του Διευθυντού Διδασκαλείου και Γενικού Επιθεωρητού των Ελληνικών Σχολείων της Μακεδονίας.

Κατά την τέλεση αυτών των καθηκόντων του υπέστη πολλές ταλαιπωρίες. Από τη Νάουσα απελάθηκε από τον ίδιο το Βαλή της Θεσσαλονίκης και μετέπειτα Υπουργό Δικαιοσύνης Ιμπραχήμ Πασά, επισκεφθέντος αυτοπροσώπως την πόλη. Το ίδιο έγινε και στη Γευγελή από το Διοικητή της πόλης, με εντολή και πάλι του ιδίου Βαλή της Θεσσαλονίκης. Πολλές φορές προσήχθη ενώπιον της Τουρκικής Δικαιοσύνης συνεπεία καταγγελιών, είτε του Βουλγαρικού Κομιτάτου, είτε των Ρουμανιζόντων, είτε οργάνων του Νεοτουρκικού Κομιτάτου. Κατηγορηθείς τέλος για συνομωσία κατά του καθεστώτος, αναγκάσθηκε να εγκαταλείψει το Φθινόπωρο του 1911 τη Θεσσαλονίκη και τη Μακεδονία, για να αποφύγει τη σύλληψη και την καταδίκη του, και να μεταβεί στη Γενεύη, όπως προαναφέραμε.

Για τις υπηρεσίες του αυτές, από το Υπουργείο των Στρατιωτικών, του απενεμήθη το μετάλλιο του Μακεδονικού Αγώνα πρώτης τάξεως.

Από το Νοέμβριο του 1920 μέχρι το Μάρτιο του 1927 υπηρέτησε στην Ελληνική Πρεσβεία της Σόφιας, ως βοηθός και αναπληρωτής του έλληνα αντιπροσώπου στη μικτή επιτροπή της Ελληνο-βουλγαρικής μεταναστεύσεως. Αγωνίστηκε σαν παλιός μακεδονομάχος και γνώστης των Μακεδονικών πραγμάτων, να αποτρέψει στη Γενεύη την υπογραφή του περίφημου πρωτοκόλλου των μειονοτήτων, διαφωτίζοντας με κατάλληλες ενέργειες τα αρμόδια πολιτικά πρόσωπα όπως το Βενιζέλο, Κακλαμάνο, Ρέντη και Παπαναστασίου.

Εάν πράγματι εφαρμόζονταν το Πρωτόκολλο εκείνο, η Ελλάδα θα αναγκάζονταν να επιτρέψει την παλιννόστηση των Βουλγαρομακεδόνων, οι οποίοι από το 1900 είχαν καταφύγει στη Βουλγαρία, να αποδώσει τις περιουσίες τους, να επιτρέψει τη λειτουργία βουλγαρικών σχολείων και εκκλησιών με Βουλγάρους Μητροπολίτας, την ίδρυση Σλαβικού Πανεπιστημίου στη Θεσσαλονίκη κ.ά.

Παράλληλα διηύθυνε Γραφείο Πληροφοριών, δια του οποίου κατάφερνε να συλλέγει και διαβιβάζει στο ΥΠΕΞ ακριβείς πληροφορίες, περί της εσωτερικής και εξωτερικής πολιτικής της Βουλγαρικής Κυβερνήσεως που είχε σχέση με την Ελλάδα.

Τον Απρίλιο του 1927 είκοσι Μακεδόνες και Θράκες βουλευτές αναγνωρίζοντας τα προσόντα του και τις εξαιρετικές υπηρεσίες που προσέφερε στην πατρίδα, υποβάλλουν παράκληση στο ΥΠΕΞ να τον μονιμοποιήσει, απονέμοντας το βαθμό του Γενικού Προξένου και να τον τοποθετήσει στην Πρεσβεία της Βέρνης ή της Σόφιας ως σύμβουλο. Aντί γ’ αυτό όμως τοποθετείται ως γραμματέας στο Σύλλογο προς Διάδοση των Ελληνικών Γραμμάτων, με αποστολή τη Β. Ήπειρο και τη Μακεδονία, θέση που κράτησε για 32 χρόνια, από το Μάιο του 1927 μέχρι τις 31 Δεκεμβρίου του 1958 που συνταξιοδοτήθηκε.

Τι ήταν όμως ο Σύλλογος προς διάδοση των Ελληνικών Γραμμάτων; Ιδρύθηκε το 1869 και σκοπός του ήταν η ενίσχυση της Ελληνικής Παιδείας και η διάδοση της ελληνικής γλώσσας, κυρίως σε περιοχές του αλύτρωτου Ελληνισμού. Ο Σύλλογος χρησιμοποιείτο από το Κράτος, ιδίως από το Υπουργείο των Εξωτερικών από το οποίο και χρηματοδοτείτο, για εξυπηρέτηση διαφόρων εθνικών σκοπών, εντός και προ παντός εκτός της Ελλάδος, εκεί που αυτό δεν μπορούσε ή δεν ήθελε να εμφανίζεται δρων.

Από τη θέση αυτή απέκτησε γνωριμίες και είχε επαφές με τον εκάστοτε Υπουργό των Εξωτερικών και άλλα μέλη της Κυβερνήσεως, σχέσεις που χρησιμοποίησε πάντα για το καλό της Ίμβρου και των Ιμβρίων, όπως θα δούμε και στη συνέχεια.

Από το 1927 εγκαθίσταται πλέον στην Αθήνα, όπου παραμένει μέχρι το τέλος της ζωής του. Εδώ παντρεύεται με την Μαριάνθη Ματσούκη – Δημητριάδη από την Κεφαλλονιά, διευθύντρια στη Χαροκόπειο Ανωτάτη Σχολή Οικιακής Οικονομίας. Υπήρξε πιστή και αφοσιωμένη σύντροφος και συνεργάτης στους μακρούς αγώνες του. Αγάπησε την Ίμβρο σα δική της πατρίδα και τους Ιμβρίους σαν πατριώτες της, που τους περιέβαλε με αγάπη και στοργή.

Δυστυχώς όμως ο Πάνος και η Μαριάνθη δεν απέκτησαν παιδιά. Στις 16 Ιανουαρίου του 1967 ο Δημητριάδης συντετριμμένος ανακοινώνει στην Ιμβριακή Ένωση το θάνατο της συζύγου του, ενώ λίγο αργότερα στέλνει τους 12 τόμους του Εγκυκλοπαιδικού Λεξικού Ελευθερουδάκη στη μνήμη της.

 Κάναμε μια αναδρομή στην πολυτάραχη ζωή του Π. Δημητριάδη ξεκινώντας από την Ίμβρο, Κων/πολη, Μακεδονία, Γενεύη, Κέρκυρα, Σόφια, , μέχρι την Αθήνα. Όλα αυτά τα χρόνια όμως παράλληλα με την επαγγελματική του ενασχόληση, η πρώτη προτεραιότητά του υπήρξε η Ίμβρος. Δεν έπαψε ποτέ να έχει στενές επαφές με την πατρίδα, να πονά και να νοιάζεται γι’ αυτήν. Αλλά και οι συντοπίτες του αναγνωρίζουν στο πρόσωπό του έναν πατριώτη δραστήριο και ικανό, πράγμα που αποδεικνύεται και έμπρακτα. Οι πρόεδροι όλων των κοινοτήτων της Ίμβρου με κοινή απόφαση στις 23 Απριλίου 1923 διορίζουν το Δημητριάδη Γενικό Πληρεξούσιο της νήσου στη Διάσκεψη της Λωζάννης, και τον παρακαλούν να εξακολουθήσει, να ενεργεί υπέρ των δικαίων της Ίμβρου και μετά τη διάσκεψη, οπουδήποτε και με όποιον τρόπο έκρινε σκόπιμο και συμφέρον. Εκ μέρους των Τενεδίων εκπρόσωπος ορίστηκε ο γιατρός Ανδρέας Αντύπας.

Η συζήτηση στη Λωζάννη, ανάμεσα στις δυνάμεις που συμμετείχαν στον πόλεμο της Μικράς Ασίας, με στόχο τη σύναψη συνθήκης ειρήνης ξεκίνησε στις 22 Νοεμβρίου του 1922, σχεδόν αμέσως μετά την καταστροφή και οι διαπραγματεύσεις ολοκληρώθηκαν στις 24 Ιουλίου του 1923, με την υπογραφή της συνθήκης ειρήνης, οπότε κρίθηκε και η καταδίκη της Ίμβρου και της Τενέδου.

Ας αφήσουμε όμως τον Π. Δημητριάδη να εξιστορήσει, μέσα από μια επιστολή που έστειλε στον Τρύφωνα Χ’Ανδρέου, πώς εξελίχθηκε η κατάσταση.

«Ευρισκόμην στη Σόφια ως μέλος της Διεθνούς Επιτροπής η οποία ησχολείτο με την μετανάστευσιν των Ελλήνων της Βουλγαρίας στην Ελλάδα και το αντίθετο. Εκεί έλαβα τηλεγράφημα από την Ίμβρο με ημερομηνίαν 23 Απριλίου το οποίο ελήφθη την 24η και με το οποίο επληροφορούμην ότι η Γενική Συνέλευση της Νήσου με εξέλεξεν αντιπρόσωπόν της, διά να μεταβώ εις την Λωζάννην προς υπεράσπισιν του δικαίου της. Δυστυχώς πολύ αργά εσκέφθησαν οι Ίμβριοι να αντιδράσουν, διότι ήδη από του Νοεμβρίου του 1922 είχα υποδείξει την αποστολή αντιπροσώπου στη Λωζάννη. Ίσως τότε να προελαμβάνετο η καταδίκη των νήσων.

Ευρέθην ενώπιον διλήμματος: Να πάγω ή να μη πάγω στη Λωζάννη. Οι εν τη Πρεσβεία συνάδελφοί μου, με τους οποίους συνεζήτησα το ζήτημα, έκριναν ματαίαν την μετάβασιν, σκεφθείς όμως ότι η Πατρίς μου έστω και πολύ αργά εζήτει την βοήθειάν μου απεφάσισα να πάγω στη Λωζάννη.

Έφθασα εκεί τη νύκτα της 3ης Μαΐου 1923 και την επαύριον 4ην Μαΐου έγινα δεκτός από το Βενιζέλο παρουσία και του επιτελείου του. Ο Βενιζέλος αφού ήκουσε τον σκοπόν της παρουσίας στη Λωζάννη, μου απάντησε με τη συνήθη ειλικρίνειαν και ωμά: Δεν μπορώ, δεν μπορώ να κάνω τίποτε. Συγκινηθείς όμως από την έκκλησίν μου εστράφη προς το Επιτελείο του και είπε: Εγώ δεν μπορώ να κάνω τίποτε. Κοιτάξτε αν σεις μπορείτε να κάνετε κάτι. Πήγα στο ξενοδοχείον μου βασανιζόμενος με τη σκέψιν, να μείνω ή να φύγω; Απεφάσισα όμως να μείνω και να αγωνισθώ…»

Από τα εκφραζόμενα του Δημητριάδη συνεπάγεται ότι η τύχη της Ίμβρου και της Τενέδου είχε καθοριστεί πολύ πριν την υπογραφή της Συνθήκης. Ήδη στο τέλος Ιανουαρίου του 1923 η Ελληνική Κυβέρνηση είχε συμφωνήσει να παραχωρήσει την Ίμβρο και την Τένεδο. Στις 29 Ιανουαρίου ο Βενιζέλος, ο οποίος ήταν επίσημος διαπραγματευτής της Ελλάδος στη διάσκεψη της Λωζάννης, ορισθείς από την επαναστατική κυβέρνηση Πλαστήρα – Γονατά, παρακάλεσε τους συμμάχους να εξασφαλίσουν ένα ειδικό καθεστώς για τους Έλληνες των δύο νησιών. Στις 4 Φεβρουαρίου ο Ινονού πληροφόρησε τις αντιπροσωπείες πως η Τουρκία δεχόταν τις προτάσεις των συμμάχων να παραχωρήσει μια τοπική διοίκηση στα νησιά της Ίμβρου και της Τενέδου.

Στις 14 Μαΐου 1923, οι Δημητριάδης και Αντύπας με υπόμνημά τους εφιστούν την προσοχή της Βρετανικής Κυβέρνησης, όσον αφορά τη λειτουργία του άρθρου 14, και ζητούν να ανατεθεί ο αποτελεσματικός έλεγχος του συστήματος αυτοδιοίκησης στην Κοινωνία των Εθνών. Μέχρι την υπογραφή της Συνθήκης στις 24 Ιουλίου του 1923 οι δύο εκπρόσωποι υποβάλουν επανειλημμένα υπομνήματα προς τον υπουργό Εξωτερικών της Αγγλίας μαρκήσιο Κουρζόν, αφ’ ενός διαμαρτυρόμενοι για την απόφαση να τεθούν τα νησιά υπό τουρκική κυριαρχία, αφ’ ετέρου ζητούν εγγυήσεις για την εφαρμογή της αυτοδιοίκησης.

Ο Δημητριάδης πέτυχε στις 30/7 να αποσπάσει από το Βενιζέλο μια εμπιστευτική δήλωση ότι: Η ελληνική κυβέρνηση θα μπορούσε να παρατείνει την κατοχή των νήσων και μετά την κύρωση της Συνθήκης και θα εξασφάλιζε την ήσυχη αναχώρηση των κατοίκων, αν αυτοί αποφάσιζαν να εγκαταλείψουν τις εστίες τους.

Ο αγώνας τώρα συνεχίζεται στην Αθήνα.

Εν τω μεταξύ στα νησιά επικρατεί αναστάτωση και πανικός. Στις 3 Αυγούστου οι εκπρόσωποι των Ιμβρίων Π. Δημητριάδης και Ηλ. Λαζαρίδης υποβάλλουν υπόμνημα προς τον Πλαστήρα και τους υπουργούς Εσωτερικών, Περιθάλψεως και Γεωργίας, κάνοντας γνωστό, ότι οι κάτοικοι της Ίμβρου αποφάσισαν να εγκαταλείψουν το νησί και παρακαλούν όπως ορισθεί τόπος εγκατάστασής τους, καθώς και να τεθούν στη διάθεσή τους μέσα μεταφοράς τους. Θεωρούν δε ότι κατάλληλος τόπος εγκαταστάσεως είναι η πεδιάδα Μεσσαράς της Κρήτης.

Σιγά – σιγά όμως στα νησιά το κλίμα μεταστρέφεται. Οι Τενέδιοι αποφασίζουν να παραμείνουν και στην Ίμβρο οι γνώμες διχάζονται. Παράλληλα εκδίδεται απόφαση του Υπουργικού Συμβουλίου υπέρ της παραμονής των κατοίκων στη γενέθλια γη, με τη διαβεβαίωση ότι η κυβέρνηση είναι αποφασισμένη, να προστατεύσει με κάθε μέσον τους κατοίκους σε περίπτωση καταπιέσεων ή διωγμών εκ μέρους των Τούρκων. Μετά την παραπάνω απόφαση ο Δημητριάδης στέλνει στον πρόεδρο της Επιτροπής Λαού Ίμβρου, Ιατρό Ιωάννη Βρούζο, στις 12 Αυγούστου το εξής τηλεγράφημα. «Παρακαλώ συστήσατε πατριώτας παραμείνωσι αυτού. Περιουσίαι αναχωρούντων θεωρηθήσονται εγκαταλελειμμέναι.». Οι κάτοικοι πείθονται και σε συνελεύσεις που πραγματοποιούνται την ίδια μέρα αποφασίζουν την παραμονή τους .

Στις 4 Οκτωβρίου του 1923 γίνεται η παράδοση της Ίμβρου στους Τούρκους, οι οποίοι από την επόμενη κιόλας μέρα αρχίζουν την παραβίαση της Συνθήκης της Λωζάννης, καταλαμβάνοντας ολόκληρη τη διοίκηση των νήσων, ενώ θα έπρεπε να υπάρχει αυτοδιοίκηση.

Από τώρα και πέρα μέχρι το τέλος της ζωής του ο αγώνας του Δημητριάδη εστιάζεται στην εφαρμογή του άρθρου 14 της Συνθήκης.

Ενημερώνεται συνεχώς για την κατάσταση που διαμορφώνεται στην Ίμβρο και ενεργεί αναλόγως. Με υπόμνημά του από τη Σόφια, όπου βρίσκεται, τον Ιανουάριο του 1924 ενημερώνει το Βενιζέλο για τις πρώτες παραβιάσεις της Συνθήκης και παρακαλεί να γίνουν τα κατάλληλα διαβήματα προς την Τουρκία και τις Μεγάλες Δυνάμεις. Ενώ το Νοέμβριο του ιδίου έτους παράλληλα με το ελληνικό υπουργείο Εξωτερικών απευθύνεται και στις Κυβερνήσεις Αγγλίας, Γαλλίας και Ιταλίας.

Στις αρχές του 1926 οι τουρκικές αρχές έκαναν καταγραφή των κληρωτών και των εφέδρων στα νησιά . Οι Έλληνες κάτοικοι τρομοκρατήθηκαν και πολλοί νέοι άρχισαν να φεύγουν προς τα γειτονικά ελληνικά νησιά. Το κακό έγινε μεγαλύτερο όταν οι κλάσεις 1922-1925 μεταφέρθηκαν στη Μ. Ασία και έφθασαν οι πληροφορίες ότι οι Τούρκοι τους κακομεταχειρίζονται. Τότε πάλι ο Δημητριάδης στις 25/3/1926 προβαίνει σε διαμαρτυρία προς τον Τσάμπερλεν υπουργό των Εξωτερικών της Αγγλίας.

Δεν περιοριζόταν μόνο στην απλή επισήμανση των προβλημάτων. Επεδίωξε και πέτυχε να εξασφαλίσει από το Σεπτέμβριο του 1923, από τα μυστικά κονδύλια του ΥΠΕΞ, το απαραίτητο ποσό για την πληρωμή των δασκάλων και τη συντήρηση των σχολείων, κονδύλιο που διαχειρίζονταν η Εκπαιδευτική Επιτροπή που αποτελούνταν από το μητροπολίτη και τρεις έγκριτους Ιμβρίους. Για την επιχορήγηση αυτή επανήλθε και επί πρωθυπουργίας Α. Ζαΐμη και Ε. Βενιζέλου και πέτυχε την αύξησή της. Επίσης εξασφάλισε από το ΥΠΕΞ υποτροφίες για φοίτηση Ιμβρίων στη Μεγάλη του Γένους Σχολή και στη Θεολογική Σχολή της Χάλκης με την υποχρέωση μετά την αποφοίτησή τους να υπηρετήσουν στην Ίμβρο.

Εδώ ίσως πρέπει να αναφέρουμε ότι, όταν το 1930 η τουρκική κυβέρνηση έκρινε ακατάλληλο το σχολικό κτίριο των Αγίων Θεοδώρων και έπρεπε να ανεγερθεί νέο, το κοινοτικό συμβούλιο απευθύνθηκε μεταξύ άλλων και στον Δημητριάδη ζητώντας τη συμβολή του. Αυτός με τη σειρά του μεσολάβησε προς την Ιμβριακή παροικία του Τράνσβαλ πείθοντάς τους να συγκεντρώσουν χρήματα για τον σκοπό αυτό. Σώζεται μια θερμή ευχαριστήριος επιστολή της κοινότητας για την άμεση ανταπόκρισή του.

Ενώ κατά την περίοδο της λειτουργίας της νέας Κεντρικής Σχολής ο Π. Δημητριάδης στέλνει κατά τη δεκαετία του ’50 περί τα 200 βιβλία για τον εμπλουτισμό της βιβλιοθήκης της, που προοριζόταν για τους μαθητές και τους δασκάλους.

 Συχνά προχωρούσε και σε εμπεριστατωμένες προτάσεις. Παραδείγματος χάριν το 1927, όταν οι Τούρκοι, προκειμένου να κλείσουν τα σχολεία της Ίμβρου, ισχυρίζονται ότι οι Έλληνες δάσκαλοι δεν έχουν τα προβλεπόμενα από το νόμο προσόντα, απευθυνόμενος στην κυβέρνηση (8/4/1927) ζητά, να πεισθούν οι Ίμβριοι δάσκαλοι και καθηγητές, που υπηρετούν στην Ελλάδα, να επιστρέψουν στην Ίμβρο με την υπόσχεση, ότι θα μισθοδοτούνται και συνταξιοδοτούνται κανονικά. Λίγους μήνες μετά η τουρκική κυβέρνηση, παρερμηνεύοντας τη Συνθήκη της Λωζάννης ψηφίζει νόμο σύμφωνα με τον οποίο επιβάλει το τουρκικό εκπαιδευτικό σύστημα στα σχολεία της Ίμβρου. Και πάλι έχουμε επέμβαση του Δημητριάδη.

Στις 18/4/1928 γνωστοποιεί στον Πρόεδρο Αλεξ. Ζαΐμη την απαγόρευση που επέβαλε η τουρκική κυβέρνηση στην επάνοδο των κατοίκων της Ίμβρου που βρίσκονται εκτός αυτής. Ενώ σε άλλη έκθεση του αναφέρει ότι απαγορεύτηκε η εξαγωγή ζώων εκτός Ίμβρου, πράγμα που αποτελούσε πλήγμα στην πλούσια κτηνοτροφία του νησιού .

Τον Οκτώβριο του 1929 ο Δημητριάδης απευθύνεται στον πρωθυπουργό και αφού τον πληροφορεί ότι ο χειμώνας 1928-1929 ήταν πολύ βαρύς, ώστε κατέστρεψε όλα τα ελαιόδεντρα παρακαλεί την παρέμβασή του, όπως η ελληνική κυβέρνηση προσέλθει επίκουρος στη δυστυχία των Ιμβρίων.

Το 1930 όταν ο Βενιζέλος επρόκειτο να επισκεφθεί την Άγκυρα, με εμπεριστατωμένο σημείωμά του περιγράφει αναλυτικά την επικρατούσα κατάσταση στην Ίμβρο, και παρακαλεί για την επίλυση του ζητήματος. Είχαν προηγηθεί και πλήθος άλλων παρομοίων υπομνημάτων και στις προηγούμενες κυβερνήσεις, με αποτέλεσμα πάντα τη γνωστή αδιαφορία. Ακολουθούν και άλλα μέχρι το τέλος της δεκαετίας του ‘60.

Όλο τον αγώνα αυτό ο Δημητριάδης τον διεξήγε σχεδόν χωρίς καθόλου βοήθεια, παρ’ ότι τα οικονομικά του δεν ήταν και τόσο ανθηρά. Ο ίδιος γράφει ότι σε πολλές δεκάδες χιλιάδες δρχ. ανέρχονται οι δαπάνες που κατέβαλε απολύτως μόνος, χωρίς καμμιά συνδρομή από τους Ιμβρίους του εξωτερικού. Ο ίδιος είχε την πεποίθηση, ότι η θέση της Ίμβρου αναμφισβήτητα θα ήταν διαφορετική, εάν οι Ίμβριοι του εξωτερικού υιοθετούσαν το πρόγραμμα ενεργείας, το οποίο τους είχε υποδείξει με επανειλημμένες εκκλήσεις, για να επεκτείνει τον αγώνα και εκτός Αθηνών, στο Λονδίνο, το Παρίσι, τη Γενεύη, τη Ρώμη και αλλού όπου θα παρίστατο ανάγκη.

Αντ’ αυτού κατηγορήθηκε ψευδώς, ότι εισέπραξε χρήματα από τους Ιμβρίους της Αιγύπτου. Η μόνη οικονομική ενίσχυση που έλαβε ήταν 100 λίρες Αγγλίας και 45.000 δρχ. από τους κατοίκους της Ίμβρου. Και για του λόγου το αληθές τον βρίσκουμε στα γεράματά του με μόνο έσοδο μια μικρή σύνταξη του ΙΚΑ. Όταν δε το 1972, σε ηλικία 92 ετών εισήχθη στο ΚΑΤ, και νοσηλεύεται σε θάλαμο 3ης θέσεως με 6 άλλους ασθενείς, παρακαλεί το Δ.Σ. του Συλλόγου προς Διάδοσιν των Ελληνικών Γραμμάτων, να καταβάλει τη διαφορά των νοσηλίων, ώστε να μεταφερθεί σε θάλαμο 2ης θέσης για καλύτερη φροντίδα.

Και άφησα για το τέλος το κομμάτι εκείνο, που αφορά τη συνεργασία του Πάνου Δημητριάδη με την Ιμβριακή Ένωση. Υπήρξε άψογη σύμπραξη μεταξύ τους από την ίδρυση της Ι.Ε. το 1927 μέχρι το θάνατο του αειμνήστου προέδρου Χρ. Ρεκτσίνη το 1971. Η εμπειρία του στα δημόσια πράγματα, η συνεργασία του με το ΥΠΕΞ, καθώς και οι πολλές γνωριμίες του συνέβαλαν ώστε ο Δημητριάδης, να είναι ένας πολύτιμος συνεργάτης και καθοδηγητής της Ι.Ε. «Διά πάσαν νόσον και αρρωστίαν» θα λέγαμε μεταφορικά η Ι.Ε. απευθύνεται στο Δημητριάδη. Αλλά και από μέρους του είναι πολύ θερμά τα αισθήματα προς την Ένωση.

Γράφει μεταξύ άλλων προς τον Ρεκτσίνη το 1966 «…Υποχρεώσίν μου επίσης θεωρώ να σας παρακαλέσω να δεχθείτε και να διαβιβάσετε προς την Ένωσιν τας θερμάς μου ευχαριστίας και την ευγνωμοσύνην μου διά την ενθουσιώδη συνδρομήν συμπαράστασιν και υποστήριξιν, την οποία με μεγάλη προθυμία μου παρέσχε εις τον μακρόν και σκληρόν αγώνα μου προς διάσωσιν της μαρτυρικής Ίμβρου…»

Επίσης στις 2/2/1970 προς την Πανιμβριακή Αδελφότητα Αμερικής εκφράζει την πικρίαν του γράφοντας: « …Ηγωνίσθην όσον ηδυνάμην επί τεσσαράκοντα και πλέον έτη δια την διάσωσιν της ατυχούς Ίμβρου. Δυστυχώς ηγωνίσθην μόνος, κατάμονος, διότι ούτε η Ν. Υόρκη, ούτε το Τράνσβααλ, ούτε ο εν Αθήναις Σύλλογος των Ιμβρίων με εβοήθησαν. Εξαίρεσιν απετέλεσε η εν Θεσσαλονίκη Ιμβριακή Ένωση και δια την βοήθειαν αυτήν την ευγνωμονώ και την συνιστώ θερμότατα εις τους εν Αμερική Ιμβρίους…»

Μέσα από τα διασωθέντα έγγραφα του Αρχείου της Ι.Ε. μπορούμε να αναφέρουμε ενδεικτικά ορισμένες παρεμβάσεις του Δημητριάδη για διευθέτηση προβλημάτων, τα οποία αφορούσαν το σύνολο των Ιμβρίων, ομάδες συμπατριωτών ή και μεμονωμένα άτομα.

 Σώζονται 25 υπομνήματά προς το ΥΠΕΞ και τους εκάστοτε πρωθυπουργούς, τη δύσκολη δεκαετία του ’60, με τα οποία ενημερώνει για τα καταπιεστικά και αυθαίρετα μέτρα των Τούρκων στην Ίμβρο ζητώντας την παρέμβασή τους.

Τα θέματα που κυριαρχούν στα παραπάνω υπομνήματα είναι: η παύση του δημάρχου Σταύρου Σταυρόπουλου και του γυμνασιάρχη Ισαάκ Αναστασιάδη, οι αυθαιρεσίες του καϊμακάμη, το κλείσιμο των ελληνικών σχολείων, η εγκατάσταση εποίκων και στρατού, οι απαλλοτριώσεις, η ελεύθερη διακίνηση καταδίκων με τα επακόλουθά τους, τα γεγονότα της Καθαράς Δευτέρας στο Σχοινούδι, κ.ά.

Την ίδια εποχή προσπαθεί να συστήσει μια Επιτροπή Αγώνος για τα δίκαια της Ίμβρου, με συμμετοχή όλων των Ιμβρίων εσωτερικού και εξωτερικού. Η Ι.Ε. υιοθετεί θερμά την ιδέα αυτή και προτείνει ως αντιπρόσωπό της τον Πρόεδρό της Χρ. Ρεκτσίνη ή τον καθηγητή κ. Ανδριώτη. Δυστυχώς όμως η ιδέα ναυάγησε από την αδιαφορία ή φοβία των άλλων Ιμβρίων,

Ο αείμνηστος Δημητριάδης είχε ιδιαίτερη αγάπη προς τη σπουδάζουσα νεολαία και κατάφερε να επιλύσει πολλά πρακτικά προβλήματα που αντιμετώπισαν ερχόμενοι στην Ελλάδα οι κατατρεγμένοι Ίμβριοι. Προβαίνει στις δέουσες ενέργειες για την εισαγωγή των Ιμβρίων άνευ εξετάσεων στα Πανεπιστήμια, για την έγκριση υποτροφιών σε απόρους φοιτητές, και παροχή βοηθημάτων σε μαθητές και σπουδαστές, για τη δωρεάν παραμονή και σίτιση στις φοιτητικές εστίες, για απαλλαγή των μαθητών από τα εκπαιδευτικά τέλη και τη φιλοξενία τους κατά τους καλοκαιρινούς μήνες σε διάφορα ιδρύματα.

Όσον αφορά την ίδια την Ένωση, μεσολαβεί στο Υπουργείο Οικονομικών για την οικονομική ενίσχυσή της προς αντιμετώπιση των καθημερινών αναγκών, την αγορά γραφείου στην οδό Φιλίππου και εξασφάλιση κονδυλίου για την οικονομική και ηθική συμπαράσταση, υποστήριξη και περίθαλψη των φυγάδων Ιμβρίων που καταφθάνουν στη Βόρεια Ελλάδα.

Στο διάστημα 1961-1964, ύστερα από παράκληση της Ι.Ε., παρεμβαίνει στο Υπουργείο Δημοσίων Έργων για στεγαστική αποκατάσταση 15 απόρων οικογενειών Ιμβρίων, εξασφαλίζοντας ανάλογο αριθμό οικοπέδων στη Ν. Κρήνη, καθώς και χρηματοδότηση για την αυτοστέγασή τους.

Τον Ιούλιο του 1967 απευθύνεται προς τον πρόεδρο του Ελληνικού Ερυθρού Σταυρού, ώστε να ενεργήσει μέσω του Διεθνούς Ερυθρού Σταυρού, όπως αναλάβει τη διατροφή και περίθαλψη των γερόντων Ιμβρίων που παρέμειναν στο νησί.

Ωστόσο δεν παραλείπει συχνά να παρεμβαίνει, ώστε να υπάρχει καλή συνεργασία μεταξύ των Ιμβριακών σωματείων Αθηνών και Θεσσαλονίκης, για να επιτύχουν περισσότερα, γνωρίζοντας ότι «εν τη ενώσει η ισχύς».

Ο Δημητριάδης δεν ασχολείται μόνο με το εθνικό ζήτημα της Ίμβρου και τα προβλήματα των Ιμβρίων αλλά και με πνευματικά θέματα. Εξασφάλισε ανάλογο χρηματικό ποσό για τη συγγραφή της ιστορίας της Ίμβρου. Η ιδέα όμως αυτή δεν καρποφόρησε γιατί δε βρέθηκε Ίμβριος ενδιαφερόμενος για το εν λόγω πόνημα.

Ο ίδιος διέθετε μια πλούσια βιβλιοθήκη από την οποία χάρισε το 1963 στη Κεντρική Βιβλιοθήκη του Α.Π.Θ. 108 βιβλία, ενώ είχε προηγηθεί το 1956 η δωρεά μιας έκδοσης του Ιπποκράτη του 1594 για το μουσιακό τμήμα της. Παράλληλα στέλνει βιβλία στην Κεντρική Σχολή Ίμβρου, στην Εταιρεία Μακεδονικών Σπουδών, την Εστία Νέας Σμύρνης, την Εστία Θεολόγων Χάλκης και την Κοργιαλένειο Βιβλιοθήκη Αργοστολίου. Συγκινητική είναι η τελευταία του προσφορά, λίγο πριν πεθάνει, προς το Δήμο Χανίων με την παράκληση να σταλούν από ένα αντίτυπο της κ. Τζαβάρα και του Ν. Ανδριώτη στο σχολείο της Νίμπρου ώστε να πληροφορηθούν οι Νιμπριώται της Κρήτης για την αρχαία πατρίδα τους, την Ίμβρο.

Πρόσφατα κυκλοφόρησε ο τοπωνυμικός χάρτης της Ίμβρου. Ο πρώτος όμως που συνέλαβε την ιδέα της κατάρτισης ενός τέτοιου χάρτη πριν από 80 χρόνια, στις αρχές της δεκαετίας του τριάντα, ήταν ο Δημητριάδης. Προβλέποντας την κατάσταση που θα επικρατούσε στο νησί μετά την εκχώρησή του στους Τούρκους, προτρέπει τους διανοούμενους της Ίμβρου για τη συλλογή και τοποθέτηση των απαραίτητων γεωγραφικών στοιχείων με τα ελληνικά ονόματα πάνω σε χάρτη.

Η τελευταία επικοινωνία του Δημητριάδη με την Ι.Ε. είναι το Γενάρη του 1971, με το συλλυπητήριο τηλεγράφημα που στέλνει για το θάνατο του προέδρου Χρήστου Ρεκτσίνη, ένθερμου πατριώτη και συναγωνιστή του, όπως τον αποκαλεί. Ενώ ένα χρόνο αργότερα στις 18/5/1972 αφήνει και ο ίδιος τα εγκόσμια σε ηλικία 92 ετών, νοσηλευόμενος στο ΚΑΤ Κηφισιάς μετά από ένα κάταγμα τροχαντηρίου.

Η Ι.Ε. στη Γενική Συνέλευση της 8 Μαρτίου του 1931 ανακήρυξε τον Π. Δημητριάδη επίτιμο πρόεδρό της για τις υπηρεσίες που προσέφερε στην την Ίμβρο, την Ιμβριακή Ένωση και εν γένει στους συμπατριώτες. Ενώ μετά το θάνατο της γυναίκας του το Δ.Σ. σαν ελάχιστο δείγμα τιμής και ευγνωμοσύνης για τη συμβολή και των δύο στον αγώνα για τη διάσωση της πατρίδας, αποφάσισε την ανακήρυξή τους σε Μεγάλους Ευεργέτες και ανάρτηση των φωτογραφιών τους.

Τελειώνοντας θα ήθελα να αναγνώσω, από την ευχαριστήριο επιστολή που έστειλε για την τελευταία τιμητική διάκριση, δυο φράσεις του αειμνήστου Δημητριάδη, την πρώτη για την Ένωση και τη δεύτερη για την Ίμβρο.

«Η Ένωσις ως ζωντανός οργανισμός δικαιούται ιδιαιτέρας αγάπης και εκτιμήσεως εκ μέρους όχι μόνον των Ελλάδι αλλά και των μακράν αυτής διαβιούντων Ιμβρίων…» και λίγο πιο κάτω «..επαναλαμβάνω την παράκλησιν να μη κουρασθείτε να ενοχλείτε την Κυβέρνησιν και πάντα δυνάμενον να βοηθήσει και να υπενθυμίζητε την ύπαρξιν της τόσον σκληρώς και απανθρώπως καταδικασθείσης και εγκαταλειφθήσης Ίμβρου μας».

Κύριε Πρόεδρε, κυρίες και κύριοι η σημερινή εκδήλωση ας είναι ένα πνευματικό μνημόσυνο στον πρώτο Επίτιμο Πρόεδρο της Ένωσής μας Παναγιώτη Δημητριάδη, έστω και 43 χρόνια από το θάνατό του.

Ομιλία στην Ιμβριακή Ένωση στις 1 Φεβρουαρίου 2015

 Ζεγκίνης Κων/νος

**Βιβλιογραφία περί Π. Δημητριάδη**

* Αρχείο Εταιρίας Μελέτης Ίμβρου και Τενέδου.
* Αρχείο Ιμβριακής Ένωσης Μακεδονίας – Θράκης.
* Αρχείο Ελευθερίου Βενιζέλου – Μουσείο Μπενάκη.
* **Αλεξανδρής Αλέξης,** «Ίμβρος και Τένεδος: Μια μελέτη της τουρκικής στάσης απέναντι στις δύο κοινότητες των νησιών από το 1923», *Ιμβριώτικα*, τ. 7 (1984) σ.44-47.
* **Αλεξανδρής Αλέξης,** « Ο Ελληνισμός στην Ίμβρο και Τένεδο», *Καθημερινή – Επτά Ημέρες,* 22 Μαΐου 1994.
* **Αλεξανδρής Αλέξης,** «Η Τένεδος από τη Συνθήκη της Λωζάννης μέχρι σήμερα», *Έκδοση ΑΝΑΤΟΛΗ,* Αθήνα 1996, σ.25-32.
* **Αποστόλου Στέργιος,** Πτυχές από την ιστορία των παραταξιακών αντιπαραθέσεων στη Νάουσα (1671-1918), Νάουσα 1994.
* **Γρυντάκης Γιάννης,** Ίμβρος και Τένεδος, δύο ξεχασμένα ελληνικά νησιά (1910-1930), Αθήνα 1995.
* **Δημητριάδης Παναγιώτης,** «Διάβημα παρά Υπουργώ Εξωτερικών Ελλάδος», *Κριτόβουλος* (1974) σ. 12-15.
* **Μελίτων Καρράς,** (διάκονος, νυν Μητροπολίτης Φιλαδελφείας), Η νήσος Ίμβρος, Θεσσαλονίκη 1987.
* **Μιχαηλίδης Παντελής,** «Η επέτειος της τραγελαφικής Συνθήκης», *Ιμβριώτικα,* τ. 100 (2007) σ. 60-61.
* **Μπιλιούρης Λάζαρος,** 3ο Δημοτικό Σχολείο Νάουσας «Γαλάκεια», Νάουσα 2014.
* **Μπουτάρας Ιωακείμ,** Η Εκπαίδευση στην Ίμβρο, Αθήνα 1913.
* **Ο Διευθυντής,** «84 χρόνια από τη Λωζάννη», *Ιμβριώτικα,* τ.100 (2007) σ. 57-59.
* **Παρίτσης Νικόλαος,** «Ίμβρος – Τένεδος», *εφημερίδα Σάλπιγξ,* 18 Ιουνίου 1923
* **Σηφουνάκης Νίκος,** «Αφιέρωμα στα 70 χρόνια από την υπογραφή της Συνθήκης της Λωζάννης 1923-2993», *Ίμβρος,* τ.18-19 (1993) σ.4-29.
* **Σηφουνάκης Νίκος,** Ίμβρος – Τένεδος, οι τελευταίες Ελληνικές ημέρες, Αθήνα 1996.
* **Σταυρίδης Βασίλειος,** Απόστολος Χριστοδούλου ο Ίμβριος, βίος και έργα του, Θεσσαλονίκη 2006.
* **Στογιόγλου Γεώργιος,** «Η εκκλησία και τα σχολεία στη Νάουσα», *Νάουσα 19ος – 20ος αιώνας,* Νάουσα 1999, σ.19-143.
* **Τενεκίδης Γεώργιος,** Ίμβρος και Τένεδος, ιστορία και νομικό καθεστώς, Θεσσαλονίκη 1986.
* **Τουσίμης Γεώργιος,** «Εκκλησία και Πούπουλο, ο ρόλος του διακόνου Πολυκάρπου στη διαμάχη Λαϊκού Συνδέσμου (Πούπουλο) και Τσιορμπατζήδων», *Νιάουστα,* τ.99 (1994), σ.168-172
* **Τουσίμης Γεώργιος,** «Αποκαλυπτική δημοσιογραφική διαμάχη μεταξύ Πούπουλου και Τσιορμπατζήδων κατά τις παραμονές της απελευθερώσεως του 1912» *Νιάουστα,* τ. 71 (1995) σ. 56-62.
* **Χατζηιωάννου Νικόλαος,** Φιλιστορήματα «Ζήτω η ελευθερία», *εφημ. Μακεδονικά Νέα,* 16/11/2013.
* **Χριστοφορίδης Χρυσόστομος,** «70 χρόνια από τη Συνθήκη της Λωζάννης», *Ίμβρος,* τ. 18-19 (1993) σ.3.
* **Χρυσόστομος Καλαϊτζής,** (Μητροπολίτης Μύρων), Οι εκκλησίες και τα ξωκλήσια της Ίμβρου, Αθήνα 1998.